డీ.కే. శివ కుమార్

డీ.కే. శివ కుమార్‌ కర్ణాటక రాష్ట్రానికి చెందిన రాజకీయ నాయకుడు. ఆయన కర్ణాటక శాసనసభకు 8 సార్లు ఎమ్మెల్యేగా ఎన్నికై, మూడుసార్లు రాష్ట్ర మంత్రిగా పనిచేసి ప్రస్తుతం కర్ణాటక ప్రదేశ్‌ కాంగ్రెస్‌ కమిటీ (కేపీసీసీ) అధ్యక్షుడిగా ఉన్నాడు.

జననం, విద్యాభాస్యం 
డీ.కే. శివ కుమార్‌ కర్ణాటకలోని రామనగర్‌ జిల్లా కనకపుర తాలూకా దొడ్డఆలహళ్ళి గ్రామంలో కెంపేగౌడ, గౌరమ్మ దంపతులకు 1962 మే 15న జన్మించాడు. ఆయన  ఓపెన్‌ యూనివర్సిటీలో పొలిటికల్‌ సైన్స్‌లో డిగ్రీ పూర్తి చేశాడు.

రాజకీయ జీవితం
డీ.కే. శివ కుమార్‌ విద్యార్థి దశలోనే కాంగ్రెస్‌ పట్ల ఆకర్షితుడై రాజకీయాల్లోకి ప్రవేశించి 18వ ఏటనే కాంగ్రెస్‌ అనుబంధ సంస్థ ఎన్‌ఎస్‌యూఐలో చేరాడు. ఆయన ఉన్నత విద్యాభ్యాసం కోసం బెంగళూరుకు వచ్చి ఆర్‌సీ కళాశాలలో చేరి ఆ తరువాత ఎన్‌ఎస్‌యూఐ రాష్ట్ర ప్రధాన కార్యదర్శిగా ఎంపికయ్యాడు.  శివ కుమార్ 1985లో సాతనూరు శాసనసభ నియోజకవర్గం నుండి పోటీ చేసి జేడీఎస్ అభ్యర్థి దేవేగౌడపై పోటీ చేసి ఓడిపోయాడు. ఆయన 1987లో సాతనూరు నియోజకవర్గం నుంచి బెంగళూరు గ్రామీణ జిల్లా పంచాయతీ సభ్యుడిగా ఎంపికయ్యాడు.

డీ.కే. శివ కుమార్‌ 1989లో తొలిసారిగా కాంగ్రెస్‌ తరఫున సాతనూరు నియోజకవర్గం తరపున   ఎమ్మెల్యేగా ఎన్నికై ఎస్. బంగారప్ప మంత్రివర్గంలో జైళ్ల శాఖ మంత్రిగా పని చేశాడు. ఆయన 1994లో కాంగ్రెస్‌ టికెట్‌ దక్కనందున స్వతంత్ర అభ్యర్థిగా పోటీచేసి గెలిచాడు, ఆ తరువాత  1999లో కాంగ్రెస్ తరపున ఎమ్మెల్యేగా గెలిచి ఎస్‌ఎం కృష్ణ మంత్రివర్గంలో పట్టణాభివృద్ధి శాఖ మంత్రిగా పని చేశాడు. 

డీ.కే. శివ కుమార్‌ 2013లో జరిగిన ఎన్నికల్లో ఎమ్మెల్యేగా గెలిచి సిద్దరామయ్య మంత్రివర్గంలో విద్యుత్‌శాఖ మంత్రిగా పని చేశారు. ఆ తరువాత  2018లో జరిగిన ఎన్నికల్లో కాంగ్రెస్‌కు సంపూర్ణ మెజారిటీ సాధ్యం కాకపోవడంతో, జేడీఎస్‌తో కలిసి సంకీర్ణ ప్రభుత్వం ఏర్పాటు చేయగా కుమారస్వామి మంత్రివర్గంలో జలవనరుల శాఖ మంత్రిగా పని చేశాడు.

నిర్వహించిన భాద్యతలు

ఎన్నికల్లో పోటీ

మూలాలు

1962 జననాలు
కర్ణాటక రాజకీయ నాయకులు